b'\n_START_ARTICLE_\nIvan Bizjak (pisatelj)\n_START_SECTION_\n\xc5\xbdivljenje\n_START_PARAGRAPH_\nIvan Bizjak je mladinski pisatelj in zalo\xc5\xbenik. Rodil se je 17. decembra 1936 v \xc4\x8crnem Vrhu nad Idrijo. Od otro\xc5\xa1tva je imel te\xc5\xbeave s slabovidnostjo, a je kljub temu do\xc5\xa1tudiral na Pedago\xc5\xa1ki fakulteti. Leta 1958 je diplomiral na ljubljanskem u\xc4\x8ditelji\xc5\xa1\xc4\x8du. V \xc5\xbeivljenju je deloval na razli\xc4\x8dnih podro\xc4\x8djih, bil je u\xc4\x8ditelj, upravitelj, pedago\xc5\xa1ki svetovalec in ravnatelj v ob\xc4\x8dinah Idrija in Ljubljana. Na Filozofski fakulteti v Ljubljani je leta 1959 diplomiral kot predmetni u\xc4\x8ditelj pedagogike in slovenskega jezika s knji\xc5\xbeevnostjo. Leta 1960 je ustanovil Veselo \xc5\xa1olo. Zdaj \xc5\xbeivi v Piranu.\n_START_SECTION_\nZalo\xc5\xbeni\xc5\xa1tvo\n_START_PARAGRAPH_\nNjegovo ime je povezano s tremi slovenskimi zalo\xc5\xbebami: Sanjska knjiga, Mladinska knjiga in Pre\xc5\xa1ernova dru\xc5\xbeba. Uredil je knji\xc5\xbene zbirke: Zlate knjige (1973), Zlate slikanice (1981), Petdeset najlep\xc5\xa1ih (1989), Sto slovenskih ... (1983)  in Sedmerice velikih (1999). Njegove knjige so iz\xc5\xa1le v osmih zbirkah, v njegovem uredni\xc5\xa1tvu. Ustanovil je Bevkove bralne zna\xc4\x8dke._NEWLINE_Leta 2006 je prejel Schwentnerjevo priznanje za \xc5\xbeivljenjsko delo v zalo\xc5\xbeni\xc5\xa1tvu in bralni kulturi na Slovenskem.\n_START_SECTION_\nDelo\n_START_PARAGRAPH_\nPisatelj Ivan Bizjak pi\xc5\xa1e prozna dela za otroke in poezijo, v katerih so glavni liki \xc5\xbeivali ter poljudnoznanstvene knjige za otroke. Objavlja tudi v revijah Pil, Mlada pota, Otrok in dru\xc5\xbeina, Ciciban in Trobentica._NEWLINE_Mnenja javnosti o delih Ivana Bizjaka so razli\xc4\x8dna. O njegovih delih je razpravljala tudi dr. Milena Mileva Bla\xc5\xbei\xc4\x8d v revijah Jezik in slovstvo ter v prilogah revij Ciciban in Cicido.'